غني شاناهان ته: لا هم ګاوڼدیو هېوادو کې د وسله والو ځالې شته
ارګ وايي چې ولسمشر غني د امریکا د دفاع له سرپرست وزیر پاټرک شاناهان سره ولیدل.
د ارګ اعلامیه وايي چې دواړو خواوو د ترهګرۍ پر ضد مبارزې او سولې په اړه خبرې وکړې. په اعلامیه کې راغلي دي چې "په ګاونډي هېواد کې د وسله والو د ځالو له منځه وړل چې ستراتیژیکه موخه وه، لا هم نه ده ترلاسه شوې." دا غونډه د دوشنبې په ماښام (فبروري۱۱) د ارګ په دلګشا ماڼۍ کې وشوه. ښاغلي شاناهان د افغانستان د دفاع له سرپرست وزیر اسدالله خالد سره هم ولیدل او د افغان سرتېرو پر تجهیز، روزنې او له تروریزم سره پر مبارزې یې ټینګار وکړ. د افغانستان دفاع وزارت څخه په خپره شوې اعلامیه کې ویل شوي چې دواړو لورو نن د افغان ځانګړو ځواکونو په قوماندانۍ کې سره لیدلي او ښاغلي خالد د افغان سرتېرو د تجهیز او روزنې په برخه کې له امریکا څخه د زیاتو همکاریو غوښتنه وکړه. د امریکا د دفاع وزارت سرپرست د وشنبې د «سلواغې ۲۲مه» د افغان چاوراکو او په افغانستان کې د مېشتو امریکايي قوماندانانو سره د خبرو لپاره په یو نا اعلان شوي سفر کابل ته تللی دی. پیټرک شاناهان افغانستان ته د خپل سفر پر مهال هغو خبریالانو ته چې له ده سره ملتیا کوي ویلي، چې نوموړی غواړي له افغان چارواکو ته ووايي چې دا په افغانانو پوري اړه لري چې د خپل هېواد د راتلونکې په اړه پرېکړه وکړي. هغه دا هم ویلي دي چې دوی به له تروریزم سره مبارزه کې افغان پوځ یوازې نه پرېږدو. د امریکا د دفاع وزارت سرپرست پر داسې مهال افغانستان ته سفر کوي چې په دې وروستیو کې د افغان سولې په اړه د امریکا هڅې چټکې شوي او د دغه هېواد ولسمشر دونالډ ټرمپ په دغو خبرو کې د پرمختګ خبر ورکړ. ښاغلي ټرمپ ویلي و که د سولې خبرې نیتجه ورکړي په افغانستان کې به د خپلو سرتېرو شمېر راکم کړي او یو محدود شمېر سرتېري به  تر سره کولو لپاره په افغانستان کې پرېږدي. خو تر دا مهاله په افغانستان کې د امریکايي سرتېرو کمولو په اړه لا پرېکړه نه ده شوې. د امریکا دفاع وزارت سرپرست هم کابل ته د خپل سفر پرمهال ویلي چې هغه ته په افغانستان کې د امریکايي سرتېرو د شمېر کمېدو په اړه امر نه دی شوی. د امریکا د دفاع وزارت د معلوماتو له‌مخې دا مهال ١۴زره امریکایي سرتېري په افغانستان ماموریت ترسره کوي چې عمده برخه یې د افغان ځواکونو روزل دي. په افغانستان کې د امریکا په ١٧کلنه جګړه کې چې د دې هېواد اوږده جګړه بلل کېږي څه د پاسه ٢۴٠٠ امریکایي سرتېري وژل شوي دي.